
Oversatt av Shana Mathai

God jul til Cara og Sophia.
Denne er til dere x




ONSDAG 30. NOVEMBER

La det være sagt at jeg, Charlotte Rose Brooks, elsker jul. Og når jeg sier «elsker», så mener jeg SÅNN SKIKKELIG, for hallo, la oss være ærlige – hvordan er det mulig å ikke elske jula?

Her er det jeg liker best ved jula:


①Gaver.

②Juletrelys.

③Ovnsbakt mat.

④Sjokolade.

⑤Ferrero Rocher (teknisk sett er dette også en sjokolade, men jeg følte den fortjente sin egen kategori, siden den er julesjokoladen over alle julesjokolader).

⑥Å pakke seg godt inn på sofaen og se på julefilmer.

⑦Foreldre som blir brisne og sier ja til ting de vanligvis ville sagt nei til.



Siste punkt er det beste av dem alle. Alle kommer i julestemning, og ingen vil ødelegge den eller skuffe noen.

For eksempel kan man prøve seg med:

«Mamma, kan jeg få (sett inn valgte godis her) til (sett inn julerelatert aktivitet her)?»

«Mamma, kan jeg bli oppe til (sett inn ønska leggetid her) siden jeg gjerne vil se på (sett inn julerelatert film eller serie her)?»

EKSTRA TIPS: Jo nærmere man kommer selve julaften, jo bedre resultat får man.

Om du ikke allerede er overbevist om at jul er fantastisk, altså hvorfor ikke?! Jul er sjukt bra på alle måter, det er faktisk bare fakta, og jeg har en følelse dypt nede i magerota på at denne jula her kommer til å bli spesielt episk. Er du ikke enig?


□A. Ja.

□B. Nei.

□C. Hmm … Det er sånn 50/50, egentlig.

□D. Slutt å somle rundt så innmari, og se å FORTELLE HVA SOM HAR SKJEDD SIDEN SIST!!

OK, OK, JEEZ! Sjukt at du valgte D?! Så så, bare rolig, jeg kommer til det. Men først må jeg bare si: Er det ikke litt rart at vi kjenner hverandre så godt at jeg klarer å lese tankene dine? Spooky!

Så, her kommer et lite sammendrag …

Du husker kanskje at jeg ble venner igjen med eksen min, Daniel, rett før jeg fant ut at lillebroren min hadde prøvd å sabotere forholdet mitt med KFD-en min (den Kjekke Franske Duden min) Antoine. Så nå er trekantdramaet offisielt TILBAKE – ai ai.

Jeg har allerede gjetta meg til alt det du lurer på, så for enkelthets skyld skriver jeg det ut som et slags intervju, eller Q&A som det så fint heter.

Q: Har du snakka med Antoine siden sist?

A: Ja! Jeg ringte ham da jeg fant ut at Tobias hadde vært så hjelpsom og tatt telefonen hver gang han ringte, og lagt på igjen. Men altså, jeg vet ikke hvor bra det gikk sånn kommunikasjonsmessig, i og med at vi ikke er særlig gode til å snakke hverandres språk. Men jeg gjorde mitt beste …

Antoine: Bonjour!

Meg: Hei, Antoine. Det er Lottie!

Antoine: Ahh, Lottie, ma petite søppelkasse! Jeg har bekymret mine skjeletter for deg.

Meg: Ehm … Jeg er ikke noen søppelkasse, men ok, whatever. Jeg ringte bare for å si at lillebroren min ikke har gitt meg alle beskjedene fra deg. Beklager. Jeg håper du ikke tror at jeg har ignorert deg!

Antoine: Ahh, Tobias sa du var på sykehus, masse byller fylt med gul gugge?

Meg: Ja, nemlig – jeg mener NEI! Han løy, jeg var bare borte på grunn av en skoletur. Jeg har definitivt ikke byller med gugge i.

Antoine: Ohh là là, très bon nyheter! Jeg er glad for at du er frisk fra byllene?

Meg: Hør, jeg har ikke hatt byller! Men, samma det, det er ikke viktig. Hvordan har du det, Antoine?


Antoine: Nå som jeg hører du er ute av sykehus, er jeg glad som en ananas i en haug med bæsj!



Ok, skal jeg være ærlig her, så ante jeg ikke hva jeg skulle si til dette, så det ble en laang og klein stillhet som jeg for det meste brukte på å prøve å få bort det mentale bildet av en ananas oppi en bæsj. Hvorfor i all verden skulle den være glad?! For en merkelig analogi?!

Så tenkte jeg at jeg burde styre samtalen over på noe litt tryggere …

Meg: J'aime la ost. (osv. osv.)



Q: Men hva med Daniel? Det virka som om dere var ganske gode venner på fyrverkeribursdagen din …

A: Ja, det var vi! Alt er bra igjen med Daniel, fjoh! Om jeg skal være ærlig, så tror jeg kanskje det fortsatt er noen følelser der. Men vi har hatt et kronglete forhold så langt, og ingen av oss orker noe mer drama. Så jeg tror vi bare prøver å kose oss med å være venner, akkurat nå i alle fall, noe som er mye enklere for alle, og som gjør at vi kan henge og sånt, som er DØDSBRA.

I morgen etter skolen blir han og Theo med gjengen vår på Frydays – som venner, for det er fint å ha venner, og hyggelig å henge sammen med vennene sine, ikke sant?

Jeg kan godt svare for deg – ja. Ja det er det, Lottie.


TORSDAG 1. DESEMBER


KL. 07.32



Våkna tidlig for å gi hamsterne julekalenderne deres. Jeg lager små minikalendere hvert år, og i hver bittelille lomme legger jeg et gresskarfrø. Det betyr jo at de får nøyaktig det samme hver dag, men de er for dumme til å bry seg.

Så løp jeg ned så fort jeg kunne for å rekke å åpne kalenderen min før Tobias. På den måten kunne jeg ødelegge overraskelsen og vise hva han kom til å få bak luke nummer 1. Noen ville kanskje sagt at det er litt slemt, men jeg tenker at det bare er en av fordelene ved å være storesøster.

Satte meg ned for å spise frokost da mamma og pappa kom inn, de lo og gned seg i hendene, og bare: «Legger du merke til noe … rart?»

Jeg vente tilbake til Cheeeriosene mine. «Niks.»

Mer latter. «Har du merka noe … annerledes, Tobias?» sa mamma til Tobias.

Tobias svarte ikke engang. Han satt limt til iPaden og så på at andre spilte Minecraft på YouTube.

«Se opp, da!» sa pappa, som åpenbart begynte å bli utålmodig.

Jeg så opp i taket, og der var det en sånn skummel liten rampenisse som hang fra en heliumballong, med en lapp i hendene …

«Han heter GUNNAR?!» sa jeg.

«Ja, hvorfor skulle han ikke hete det?» sa mamma.

«Det er bare et merkelig navn for en nisse, synes jeg.»

«Ok, så hva slags navn burde en nisse ha, da?»

«Vet ikke … kanskje noe sånt som … Jippi Glitresvans?»

Tobias brast ut i latter. «Ja. Eller Ding-Dong Frossentruse.»

«Ok, men vår heter Gunnar. Greit?» sa mamma.

«Kjedelig navn», protesterte Tobias.

«Ok, men vi kan jo sikkert inngå et kompromiss her, gi Gunnar et annet na…»

«GUNNAR GLITRETRUSE!» ropte Tobias.

Bella lo og klappa hendene sammen.

Jeg trakk på skuldrene. «Helt fint for meg!»

Mamma sukka. «Velkommen til galehuset, Gunnar Glitretruse!»


KL. 16.35



I klassens time i dag annonserte herr Peters at klassen vår skal kjøre hemmelig venn før juleferien, og i morgen skal vi trekke et navn fra en hatt, så vi vet hvem vi skal gi gave til. Gaven skal ikke koste mer enn 75 kroner, og skal gis siste dag før ferien.

«Håper jeg får en av dere», sa Tess til meg, Poppy,

Amber og Molly på vei inn i første fagtime.

«Jeg og. Men kjenner jeg meg selv rett, ender jeg sikkert opp med å få Burger-Tom eller noe», sa jeg.

Molly smilte. «Det hadde ikke vært så ille – til ham kan du jo bare kjøpe en Big Mac.»

«Ææsj, den ville jo vært kald og dvassen og dritekkel når du endelig fikk gitt den», sa Amber med en grimase.

«Han ville garantert fortsatt spist den!» sa Tess.

Jeg lo. «Sant!»

«Ja ja, la oss krysse fingrene for at vi får hverandre, så vet vi i alle fall at vi får noe fint», sa Tess.

Jeg håper virkelig at hun har rett. Men skal jeg være ærlig, tror jeg det ville vært et mareritt å kjøpe gave til Amber. Altså, hva skal man liksom kjøpe til henne, som har absolutt alt?! I en perfekt verden ville jeg fått Tess. Jeg kjenner henne så godt, og dessuten er hun chill og liker nærmest alt. ☺

